Arritjet e presidentit Obama gjatë mandatit të parë
Presidenti ende gëzon mbështetje mes grupeve kyçe të votuesve: afrikano-amerikanëve, latinëve dhe grave, por përkrahësit e tij nuk janë aq entuziastë sa para 4 vjetësh
Ndërsa Barack Obama përgatitet të pranojë emërimin e Partisë Demokrate për në zgjedhjet e nëntorit në kuvendin e partisë në Karolinën e Veriut, ai do të theksojë sukseset e mandatit të tij të parë presidencial me vështrimin nga e ardhmja, duke shpresuar ta zgjerojë mbështetjen personale të votuesve. Para 4 vjetësh kur u zgjodh President, zoti Obama ngjalli një valë entuziazmi dhe shprese mes votuesve. Presidenti i parë afrikano-amerikan u zotua të ndryshojë politikat amerikane dhe të bashkojë një vend të përçarë në një kohë krize ekonomike. Duke folur para më shumë se një milion njerëzve në Uashington, presidenti i ri tha: Anëtarja e kuvendit kombëtar demokrat, Debbie Dingell mban mend atmosferën plot shpresë që ekzistonte atë ditë. tha ajo. Megjithëse mandati i parë i presidentit Obama po përfundon, ai ka ende pushtet që të ndryshojë axhendën politike. Ai vazhdon të gëzojë mbështetje më të madhe mes grupeve kyçe të votuesve: afrikano-amerikanëve, latinëve dhe grave, por sipas anketave kombëtare, përkrahësit e zotit Obama nuk janë aq entuziastë sa para 4 vjetësh. Analisti politik në Institutin Amerikan Enterprise, Norm Ornstein thotë se megjithëse entuziazmi për presidentin ka rënë, kjo ka filluar të ndryshojë kohët e fundit. Administrata Obama e vë theksin tek arritjet e presidentit gjatë mandatit të parë, përfshirë miratimin e ligjit mbi kujdesin shëndetsor, ligjin mbi page të barabartë, emërimin e dy anëtareve femra në Gjykatën e Lartë dhe rimëkëmbjen e industrisë amerikane të automobilëve. Presidenti Obama e mori detyrën me premtimin se do të ndiqte një politikë të re në Lindjen e Mesme. Në Kairo, ai mbajti një fjalim të rëndësishëm mbi marrëdhëniet e Shteteve të Bashkuara me botën myslimane. "Kam ardhur në Kairo për të kërkuar një fillim të ri mes Shteteve të Bashkuara dhe myslimanëve nëpër botë", tha zoti Obama gjatë atij fjalimi. Tre vjet pasi presidenti Obama e shpalli "të patolerueshme" gjendjen e palestinezëve, administrata e tij nuk i shikon me të njëjtën ndjenjë urgjence përpjekjet e paqes mes Izraelit dhe botës arabe. Gjërat kanë ndryshuar dhe tani interesat amerikane janë përqendruar tek Irani dhe Siria, megjithëse mosmarrëveshjet e thella mes Izraelit dhe palestinezëve nuk janë injoruar plotësisht. Në nëntor të vitit të kaluar, prania e zotit Obama në takimin e ASEAN-it në Indonezi la të kuptohej një ndryshim në fokusin e politikës së jashtme të administratës së tij. Administrata Obama thekson përfundimin e luftës në Irak si dhe vrasjen e udhëheqësit të al-Kaidës, Osama bin Laden si çështje me implikime të rëndësishme në politikën e brendshme dhe të jashtme. Por për votuesit amerikanë, të gjitha këto çështje veniten po të krahasohen me ekonominë. Darrell West i Institutit Brookings në Uashington thotë se politika e jashtme nuk do të jetë një "element i rëndësishëm" në zgjedhjet e nëntorit. Debati do të thellohet nga pikëpamjet e kundërta për ekonominë dhe rreth së ardhmes së Shteteve të Bashkuara në aspekte të ndryshme të jetës, si kujdesi shëndetësor, të drejtat e grave dhe roli i qeverisë. Edhe përkrahësit më besnikë të presidentit Obama thonë se gjendja e rëndë ekonomike kërcënon shanset e tij për t’u rizgjedhur. Kriza ekonomike e vitit 2008 ndihmoi zotin Obama të fitonte zgjedhjet presidenciale. Dhe në zgjedhjet e këtij nëntori, votuesit amerikanë do të kenë parasysh përsëri gjendjen e ekonomisë, ndërsa hedhin votën e tyre.